SKRIFTLIG FORESPØRGSEL E-2709/99

af Monica Frassoni (Verts/ALE) til Kommissionen

(18. januar 2000)

Om: Huerta de La Puente (Valencia Spanien)

Den valencianske lokalregerings ministerium for offentlige arbejder, byplanlægning og transport foreslår, at der oprettes en såkaldt zone for logistiske aktiviteter (zona de actividades logísticas ZAL) ved Valencias havn i La Punta, der er et usædvanligt landbrugsområde i udkanten af byen, fordi det er en model for et bæredygtigt og effektivt landbrug til forsyning af forbrugere i byen, som er enestående i Europa. I forbindelse med undersøgelsen af de miljømæssige virkninger af dette projekt er de berørte borgere ikke blevet hørt, og man har heller ikke overvejet alternative projekter, hvorved bestemmelserne i direktiverne om de miljømæssige virkninger 85/337/EØF(1) og 97/11/EF(2) ikke blevet overholdt.

I planen begrundes denne manglende undersøgelse af alternative placeringsmuligheder med meget svage argumenter vedrørende funktionelle faktorer (den vigtigste synes at være, at de logistiske tjenester skal ligge meget nær ved havnen). Der er imidlertid muligheder for placering endnu tættere ved containerterminalen i havnen end i La Punta, hvor indvirkningen på miljøet, den landbrugsmæssige produktions- og arbejdsstruktur og på den historiske kulturarv ville være betydeligt mindre end i La Punta. ZAL-planen analyserer heller ikke den mulige indvirkning på den tilgrænsende naturpark i Albufera, som beskyttes af den valencianske lovgivning og indgår i forskellige internationale konventioner (Ramsar, særlige beskyttelsesområde for fugle, direktiv 92/43/EØF om naturtyper)(3).

I planens miljøundersøgelse erkendes f.eks. faren for, at de aktiviteter, der skal foregå i ZAL-zonen, vil forurene grundvandet på Plana de Valencia, men de eventuelle virkninger heraf for naturparken vurderes ikke detaljeret nok. I planen forudses det endvidere, at ZAL-zonen som følge både af forseglingen af jorden med asfalt i La Punta og opførelsen af diverse former for infrastruktur vil øge risikoen for oversvømmelse på grund af vandophobning under kraftige lokale regnskyl, og der foreslås derfor en række ændringer på det område, hvor der skal opføres industrianlæg. Der tages imidlertid ikke tilstrækkeligt hensyn til risikoen for oversvømmelser i de beboelseskvarterer, der ligger op til ZAL-zonen, hvis den afvandingskapacitet, som landbrugsområdet i øjeblikket har, forsvinder.

Mener Kommissionen ikke, at de spanske myndigheder har undladt at opfylde direktivet med hensyn til vurdering af virkningerne på miljøet, navnlig for så vidt angår forpligtelsen til at høre den berørte befolkning og tage hensyn til alternative projekter? Hvilke foranstaltninger agter Kommissionen at træffe for at sikre, at ZAL-planen ikke får negative virkninger for Albufera-naturparken?

(1) EFT L 175 af 5.7.1985, s. 140.

(2) EFT L 73 af 14.3.1997, s. 5.

(3) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(28. februar 2000)

Gennem andragende 749/94 har Kommissionen fået kendskab til en del af de kendsgerninger, som det ærede parlamentsmedlem henviser til.

På grundlag af de nye informationer, der er givet af det ærede parlamentsmedlem, har Kommissionen foretaget de nødvendige kontakter for at indsamle oplysninger om sagens nærmere omstændigheder og for at sikre, at alle de gældende direktiver anvendes korrekt.